Uusi suomalainen muun muassa videopuheluita tarjoava palvelu Zyptonite lanseerataan tämän kuun lopussa New Yorkissa. Tavoitteet ovat kovat, sillä tarkoitus on haastaa nyt markkinoita hallitsevat palvelut kuten esimerkiksi Skype ja Hangouts.

-Ajatus Zyptonitesta muokkautui sisäisissä keskusteluissamme ja rakentui sen ympärille, kuinka me kaikki totesimme, kuinka on käsittämätöntä että vuonna 2015 ei ole olemassa teknologiaa joka mahdollistaisi katkeamattoman puheen ja videon välityksen eri laitteiden ja alustojen välillä saumattomasti mobiiliympäristössä, jossa tunnetusti verkon vahvuus heittelee paikallaankin ollessa, saati sitten kävellessä tai esimerkiksi hississä. Tiesimme Skypen käyttökokemuksen kärsivän heidän tekemistään teknologiavalinnoista, ja ymmärsimme etta meidän on teknologisesti mahdollista rakentaa huomattavasti parempi käyttökokemus, Zyptoniten perustajiin kuuluva Antti Uusiheimala kertoo Uudelle Suomelle.

Zyptonite toimii suoraan kahden laitteen välillä kuljettamatta liikennettä palvelimen kautta. Tämä on sen suurin ero markkinoilla nyt oleviin palveluihin. Uusiheimala korostaa, että ajatuksena oli rakentaa tuote, joka ”yksinkertaisesti toimisi kaikkialla, riippumatta laitteesta, verkon vahvuudesta, tai käyttöjärjestelmästä ja joka arkkitehtuurinsa puolesta on täysin läpäisemätön ulkopuolisille”.

-Meistä kaikilla oli ystäviä ja perhettä eripuolilla maailmaa Suomesta Kiinaan, Afrikkaan ja Amerikoihin ja olimme kokeneet katkeilevat puhelut, pätkivän ääniyhteyden, pikselöityneen kuvan, mikali yhteys ylipaansa saadaan. Kun saimme demon kokoon ja pääsin soittamaan ensimmaisen Zypto-videopuhelun, ymmärsin että tälle on kysyntää, koska se välittömästi ratkaisee kaikki ne ongelmat jotka vaivaavat jokaista joka on kayttanyt kilpailevia tuotteita, hän kuvailee.

Tuotekehitys Suomessa

Siihen, miksi alan isot pelurit eivät ole tarttuneet samaan teknologiaan on Uusiheimalan mukaan yksinkertainen selitys: laittesta laitteeseen ilman palvelinta toimiva palvelu ei vastaa Applen, Skypen tai Googlen liiketoimintamallia.

-Heille on erittäin tärkää tallettaa kaikki tieto käyttäjistä severeilleen. Zyptoniten perusajatuksena on, että meille ei missään vaiheessa muodostu tai kerry mitään tietoa puheluista tai tiedon välityksestä. Tämä on tärkeä ymmärtää myös tietoturvan kannalta, sillä kaikki serverilliset ratkaisut putoavat USA:n ja EU:n lainsäädännön alle, josta yritykselle syntyy suora juridinen velvollisuus tallettaa kaikki heidän haltuunsa tullut puheluinformaatio käytännössä useiksi kuukausiksi.

Uusiheimala itse asuu New Yorkissa ja Zyptonite myös lanseerataan siellä. Tuotekehitys tehdään kuitenkin Suomessa.

-Siellä osaajat ovat aivan alansa ehdotonta huippua. Yrityksen ja sen sijoittajien kannalta tämä rakenne, jossa tuotanto tapahtuu Suomessa mutta strategia ja markkinointi mietitään kohdemarkkinoilta käsin on optimaalinen: Suomessa tuotantokustannukset pysyvät alhaalla ja osaaminen on maailman huippua, New Yorkista käsin puolestaan meillä on pääsy koko länsimarkkinaan, hän kertoo.

Koska tuotekehitys tehdään Suomessa, Zyptonite yritti saada rahoitusta myös Tekesiltä ja Finnveralta, mutta ei onnistunut.

-Heille rakenne, jossa suomalaisten omistama emoyhtiö on jo kohdemarkkinoilla ja tuotannon hoitava tytäryhtiö on Suomessa, oli vielä liian vieras. Näin jälkikäteen olemme tosin ylpeitä siitä että olemme rakentaneet tämän yrityksen ilman veronmaksajien rahoja, Uusiheimala kommentoi.

”Kunnianhimoisin suomalainen messaging-tuote, jonka olen nähnyt”

Zyptonite on käyttäjilleen Uusiheimalan mukaan ”ehdottomasti ilmainen” palvelu. Hän muistuttaa, että raha ei alussa ohjannut sellaisia startupeja kuin Google, PayPal, YouTube, ja Facebook .

-Emme tavoittele ensikädessä voittoa vaan tavoitteenamme on rakentaa tuote jota kaikki rakastavat. Lupaamme kuluttajille tuotteen, joka toimii paremmin kuin mikään heidän tähän asti kokeilemansa, toimii kaikkialla, on tietoturvallinen, ja ilmainen. Uskomme että Zyptonite tekee jokaisen elämästä hieman helpomman. Katsotaan miten tuote lähtee liikkeelle kun lanseeraamme, odotukset ovat tietenkin korkealla, mutta kuluttajat viime kädessä äänestävät olemmeko onnistuneet lunastamaan lupauksemme.

Teknologia-alaa seuraava analyytikko Tero Kuittinen pitää Zyptonitea mielenkiintoisena projektina.

-Tämä on aika uusi ilmiö - suomalaisjengi tekee suoraan New Yorkissa uutta firmaa. Ja haastaa alan isot nimet. Tämä on kunnianhimoisin suomalainen messaging-tuote, jonka olen nähnyt, hän kommentoi Uudelle Suomelle.